En person har omkommet. Det bekrefter operasjonsleder Bård Einar Hoft ved Innlandet politidistrikt. Politiet er nå i gang med å varsle de pårørende.

– Det var sjåføren av vogntoget som mistet livet, sier Hoft.

KOPPANG: Bilde er tatt på Koppang torsdag ettermiddag, men det er ikke kjent hvorvidt det er toget på bildet som var involvert i ulykken. Foto: Njaal Kværnes / Østerdølen / NTB scanpix

Det var på en usikra planovergang ved Bjøråneset, nord for Koppang at toget traff en lastebil, før det sporet av. Ifølge politiet er det for tidlig å si noe om hvordan ulykka skjedde.

Politiet melder nå at alle passasjerene er evakuert fra toget. Tre personer er sendt til sykehus, seks personer er sendt til senter for evakuerte, og resten har kjørt videre med buss for tog.

ARBEIDER PÅ STEDET: Ulykkesgruppa og teknikere fra politiet vil fortsette arbeidet på ulykkesstedet utover kvelden. Foto: EVEN LUSÆTER / NRK

Pressesjef i NSB, Åge-Christoffer Lundeby, er blant dem som er om bord i toget. Han opplyser at det var rundt 100 passasjerer om bord og at tre eller fire ruter er knust.

– Vi hørte et smell, og så ble den fremste kupéen fylt med glasskår. Verktøy fra lastebilen kommer inn gjennom vinduene. Det gjør også en tung lastebiljekk, så det kunne gått mye verre, sier han.

Kommunen har satt krisestab

Terje Hoffstad, ordfører i Stor-Elvdal kommune, sier de har satt krisestab, og at de har et psykososialt team i beredskap.

KAN BIDRA: Ordfører i Stor-Elvdal kommune, Terje Hoffstad, sier de kan bidra med oppgaver, dersom det blir behov for det. Foto: Frode Meskau / NRK

– Vi kan også bidra med oppgaver, dersom det blir behov for det. Stor-Elvdal hotell kan også ta imot passasjerer hvis det trengs, sier han.

Ifølge politiet blir det nå etablert et evakueringssenter ved hotellet. Der kan passasjerene få hjelp, og Stor-Elvdal kommune og politiet vil også være der.

Strekningen er stengt

Rørosbanen holdes stengt inntil videre, og NSB organiserer buss og taxi til reisende på strekningen.

PASSASJER: Pressesjef i NSB, Åge-Christoffer Lundeby, satt på toget som krasjet i en lastebil. Foto: Astri Husø / NRK

– Et hjul sporet av, og toget kan ikke flyttes sånn som det står nå, sier Lundeby.

Det er ikke første gang det skjer ulykker på usikra planoverganger på Rørosbanen. I fjor kolliderte tog og bil fire ganger i Norge. Alle skjedde på Rørosbanen.

Siden 2013 har det vært 40 kollisjoner mellom tog og bil eller personer i Norge. Åtte av dem på Rørosbanen.

DØDSULYKKE: En person omkom da et tog krasja med en lastebil på en planovergang ved Bjøråneset, nord for Koppang. Foto: BJØRN OPSAHL / NRK